Ekkert lát virðist á andstöðunni gegn herforingjastjórninni sem rændi völdum í Mjanmar í byrjun mánaðar. Tugir þúsunda tóku þátt í mótmælum gegn henni víðs vegar um landið í morgun.
Mótmælendur hafa tekið tæknina í sína þjónustu og gert netárásir á tölvukerfi hinna ýmsu stofnana hersins, einnig seðlabanka landsins, ríkisfjölmiðla og fleiri stofnana. Netþjónusta var hins vegar takmörkuð verulega í landinu í gærkvöld og nótt, fjórða daginn í röð. Í stærstu borginni Yangon trufluðu bíleigendur umferð annan daginn í röð með því að leggja bílum sínum á götum úti í allt að hálfa klukkustund í senn, opna vélarhlífina og þykjast vera að gera við. Í næst stærstu borg landsins Mandalay kom til átaka milli öryggissveita og mótmælenda eftir að hinir síðarnefndu stöðvuðu ferðir járnbrautarlesta til og frá borginni. Herma fregnir að skotvopnum hafi verið beitt og að minnst einn hafi særst. Nokkrir voru handteknir í Mandalay í morgun, þar á meðal járnbrautastarfsmenn sem tóku þátt í mótmælunum. Mótmælendur krefjast þess að herforingjastjórnin fari frá völdum og að Aung San Suu Kyi og öðrum borgaralegum leiðtogum verði sleppt. Suu Kyi verður leidd fyrir rétt 1. mars, en henni hefur verið gefið að sök að hafa óskráðar talstöðvar í fórum sínum og að hafa brotið sóttvarnarlög með kosningafundi á síðasta ári. Lögmaður Suu Kyi hefur ekki fengið að hitta hana og segir að ekki sé hægt að tryggja trúnað milli hans og skjólstæðings síns, fái hann einungis að ræða við hana í gegnum fjarfundarbúnað eða í síma.